ToekomsVenster: Onvergenoegd? Kyk ’n keer rondom jou(Foto: Christopher Sardegna/Unsplash) “ŉ Pragtige deel is vir my afgemeet, want ek ontvang het is vir my mooi.” – Psalms 16:6 Psalm 16 is een van my gunsteling Psalms in die Bybel. ŉ Mens raak so maklik onvergenoegd en in ŉ deurmekaar en baie uitdagende wêreld soos die een waarin ons woon, kan ŉ mens dit verstaan. Op alle terreine van die samelewing is daar verwikkelinge wat ŉ mens onrustig stem. As voorbeeld − vir baie is die ontstellende wyse waarop noodsaaklikhede se pryse toeneem, ŉ bron van kommer. Dan begin ŉ mens mor en kla, jy raak negatief en pessimisties. Dit is nie lank nie en alles wat by jou mond uitkom getuig van onvergenoegdheid. Niks is reg nie, alles is verkeerd. Jy sien nie meer die oorweldigende goedheid van die Here raak nie, maar blameer alles en almal vir die ongerief wat jy moet verduur. Ja, ons almal beleef sulke seisoene in ons lewens. Psalm 16 nooi ons uit om na te dink oor wat ons het, in stede van wat ons nie het nie. Toegegee, ek het nie ŉ oorvloed bronne tot my beskikking nie maar daar is ŉ ryke verskeidenheid van genade waarvan ek nie moet vergeet nie. Miskien wil jy saam met my net weer bewus word van God se oorvloedige guns. Kyk rondom jou en noem die dinge waarvoor jy dankbaar kan wees sommer hardop. Ek wil dit waag om te sê dat bitter min van die mense wat hierdie oordenking luister of lees in ŉ plakkerskamp woon te midde van stofstrate en verval. Ek wil dit waag om te sê dat daar min mense hier is wat nie vandag reeds iets te ete en te drinke gehad het nie. Terwyl die onwelkome en steurende kragonderbrekings ons almal warm onder die kraag het, sal dit jou net raak as jy inderdaad elektrisiteit in jou woning het. Die voorreg om ŉ skakelaar aan te skakel, wanneer Eskom daarin slaag om elektrisiteit te voorsien en die ketel te hoor warm word, is genade. Warm water uit die kraan, ŉ bad of ŉ stort, klere om aan te trek, aktiwiteite waarmee jy jou dag vul, familie en vriende, ŉ geloofsgemeenskap, die suurstof wat jy inasem, die gras in jou tuin. So sou ek kon voortborduur. Dan natuurlik die onverdiende guns − dat ek God Vader mag noem. Onvergenoegd? Lees en oorweeg Psalm 16 en kom tot die slotsom saam met die digter: “wat ek ontvang het, is vir my mooi”. Dankie daarvoor, Here.